Wes-Kaapse regering boikot glo Cape Times‘n Cape Times-voorblad. “Sanef vind dit walglik dat die uitvoerende komitee van die Wes-Kaapse regering, onder leiding van ŉ voormalige joernalis, Helen Zille, op dié vlak by provinsiale departementshoofde se sake inmeng,” het Mpumelelo Mkhabela, voorsitter van Sanef, gesê. Bert Gerber, direkteur-generaal, het glo die onderskeie departemente opdrag gegee om nie hul subskripsies te hernu nie. “Die kabinet het met kommer die toenemende afname in die gehalte van verslaggewing in die Cape Times bespreek,” het Gerber geskryf. Mkhabela het gesê die provinsiale regering kon die kwessie anders hanteer. “Indien die Wes-Kaapse regering ŉ probleem het met die gehalte van die Cape Times se inhoud, kon hulle dit met die redakteur van die koerant opneem of deur middel van die persombudsman oplos en nie deur ŉ boikot van die Cape Times te versoek nie.” Sanef se bestuurskomitee het intussen gesê hy sal ŉ protesbrief aan die Wes-Kaapse regering stuur en versoek dat die besluit herroep word. Helen Zille, premier van die Wes-Kaap, meen egter hulle het niks verkeerd gedoen nie. “Geen koerant het die reg om te eis dat enigiemand by hulle moet inteken nie. Almal, insluitend regerings, het die reg om ingeligte verbruiksbesluite te maak.” Zille het gesê die provinsiale kabinet het ŉ eenparige besluit geneem om nie hul subskripsie te hernu nie en dat dit geen bedreiging vir mediavryheid inhou nie.